Tartalom

# Görbék rajzolása

A Rajz eszköztáron elhelyezkedő Görbe ikon megnyitja Bézier-görbék rajzolását lehetővé tevő eszköztárat. A Bézier-görbéket egy kezdőpont és egy végpont határozza meg, amelyeket horgonynak is neveznek. A Bézier-görbe alakját a vezérlőpontok, más néven a fogantyúk határozzák meg. A vezérlőpontok mozgatásával változik meg a Bézier-görbe alakja.

A vezérlőpontok csak a "Pontok szerkesztése" módban láthatók. A vezérlőpontokat körök, míg a horgonypontokat négyzetek jelölik. A kezdőpont egy kicsit nagyobb, mint a többi horgonypont.

Bézier-görbeszakaszokból és egyenes szakaszokból bonyolultabb Bézier-görbék építhetők fel. Az egymás melletti szakaszok egyesítésére három különböző átmenet alkalmazható.

- Egy szimmetrikus horgonyponthoz mindkét oldalról ugyanolyan görbületű görbék csatlakoznak, és a két vezérlővonal együtt mozog, mint egy egyenes vonal.

- A sima horgonypont lehetővé teszi a két oldalán különböző görbealakot.

- A sarok horgonypont egy vagy két független vezérlővonallal rendelkezik. Az egyik oldalán történő változás nincs hatással a másik oldalra.

## A Görbe eszköz használata

1. A Rajz eszköztáron nyissa meg a Görbék eszköztárat, és válassza a Görbe eszközt.

2. Kattintson a görbe kezdőpontjára, és a megfelelő irányba húzással kezdje el megrajzolni a görbét. A vezérlővonal jelzi az irányt.

   Húzás közben tartsa lenyomva a Shift billentyűt, így az irányváltás csak 45 fokos lépésekben történhet.

3. Az első vezérlőpont helyén engedje fel az egérgombot.

4. Húzza oda a mutatót, ahol szeretné, hogy a görbeszakasz véget érjen. A görbe követi a mutatót.

5. Tegye az alábbiak közül az egyiket:

- A vonal rajzolásának befejezéséhez kattintson duplán a végpont helyén.

  Zárt alakzat létrehozásához kattintson duplán a vonal kezdőpontjára.

- Horgonypont hozzáadásához kattintson, és engedje fel az egérgombot. Az egér mozgatásával húzza meg a következő szakaszt.

- Kattintson, és húzza az egeret bármelyik irányba egy sima horgonypont hozzáadásához.

## A Szabadkézi vonal eszköz használata

1. A Rajz eszköztáron nyissa meg a Görbék eszköztárat, és válassza a Szabadkézi vonal eszközt.

2. Kattintson oda, ahol a görbe kezdőpontját szeretné elhelyezni, és tartsa nyomva az egérgombot.

3. Rajzolja meg a szabadkézi vonalat, mintha egy ceruzát használna.

4. A vonal befejezéséhez engedje fel az egér gombját.

Kapcsolódó témakörök

Görbék szerkesztése

Bitképek átalakítása vektorgrafikává

Síkbeli objektumok átalakítása görbévé, sokszöggé és 3D objektummá

Szövegkarakterek átalakítása rajzobjektummá

Támogasson minket!